El Departament d'Agricultura, a través de l'empresa pública Promotora d'exportacions Agroalimentàries (PRODECA), organitza la participació d'empreses catalanes del sector de la fruita dolça, sota  la marca Catalunya, en la pròxima edició de la fira Fruit Logística, el certamen més rellevant d'Europa dedicat a la fruita i les hortalisses que tindrà lloc a Berlín (Alemanya) del 3 al 5 de febrer. En l'estand de Catalunya es donen cita una dotzena de firmes hortofructícoles de les quatre demarcacions que representen perfils d'empreses productores, comercialitzadores, importadores i exportadores. La consellera d'Agricultura, Meritxell Serret, visitarà dijous el certamen, acompanyada del director general d'Alimentació, Qualitat i Indústries Agroalimentàries, Antoni Diaz L'àmplia representació d'empreses catalanes a Fruit Logística cobreix la totalitat de les famílies de productes fructícoles cultivats a Catalunya: fruita de pinyol, fruita de llavor, i cítrics. A més, el calendari de comercialització de la fruita catalana abasta tot l'any, ja que les centrals fructícoles compten amb una important capacitat frigorífica.  Seguint la línia habitual dels darrers anys, Agricultura i PRODECA segueixen apostant per donar suport a les empreses en la millora del seu posicionament en els mercats exteriors i en l'establiment de nous contactes comercials. D'aquí que les empreses catalanes participants es presentin a Berlín com a integradores d'un dels mercats de distribució de productes frescos més importants del sud d'Europa.  Fruit Logística és un saló internacional monogràfic, considerat líder mundial en aquest sector. En la darrera edició hi van participar 2.785 expositors representants de 83 països, amb una afluència de 65.000 visitants procedents de 135 països, de l'àmbit de la comercialització, la importació, i la distribució. En concret, les empreses participants són: Actel Grup, de Lleida; l'Associació Catalana d'Empreses de Fruita i Hortalisses (Afrucat); Cítrics Terres de l'Ebre; Copa Fresh, SA, de Miralcamp (Pla d'Urgell); Dasben, SL, de Lleida; Fructícola de l'Empordà-IGP Poma de Girona, de Sant Pere Pescador (Alt Empordà); Fruites Font, de Torres de Segre (Segrià); Girona Fruits SCCL-IGP Poma de Girona, de Bordils (Gironès); Giropoma-IGP Poma de Girona, d'Ullà (Baix Empordà); Grupo Catalá, de La Portella (Segrià); Grupo Diego Martínez, de Barcelona, i Viyefruit, d'Alcarràs (Segrià).   A més, l'Institut de Recerca i Tecnologia Agroalimentàries (IRTA), empresa pública del Departament d'Agricultura, mostrarà a Fruit Logística els programes de R+D per a aquest sector.     SmartFruit IPM International Congress a Barcelona   Aprofitant l'aparador i ressonància de Fruit Logística, el Departament d'Agricultura hi presentarà la tercera edició de l'SmartFruit IPM International Congress, un esdeveniment que se celebrarà a Barcelona els dies 25 i 26 d'abril del 2016, i que en aquesta ocasió està dedicat al debat sobre l'harmonització dels principals patrons internacionals de cultiu i sanitat vegetal. SmartFruit IPM International Congress és una iniciativa conjunta del Departament d'Agricultura, Ramaderia, Pesca i Alimentació, els productors de fruita, i els fabricants i comercialitzadores de serveis fitosanitaris.   Simultàniament, aquesta tercera edició engloba el Fruit Business Fòrum, un esdeveniment de negocis amb la participació de productors i exportadors de fruita de Catalunya, i importadors i distribuïdors internacionals. La finalitat és generar una plataforma en què es pugui aplegar els interessos de totes les parts per a generar fluxos de negoci.   Fruita fresca, sector estratègic a Catalunya   Agricultura destaca que la fruita fresca constitueix un sector estratègic per a l'economia agroalimentària catalana, i un dels pilars de la seva internacionalització. Els països europeus són els principals destins de la fruita catalana. En els últims anys, la vocació exportadora de les empreses catalanes també s'ha catalitzat cap a destins emergents com ara els països àrabs, llatinoamericans i asiàtics, dibuixant una tendència a l'alça en les darreres campanyes.   Gràcies a una zona plena de diversitat i un clima mediterrani suau, Catalunya ofereix una gran varietat de fruita. En xifres, el 25% de tota la fruita produïda a Catalunya s'exporta als mercats estrangers, ocupant a Europa el quart lloc en préssec, en nectarina i en pera, i el setè en poma. Es tracta, per tant, d'una aportació molt considerable al potencial productiu de la Unió Europea (UE). Al mateix temps, és el quart productor mundial de pera, préssec i nectarina, i el vintè de poma.   Més de 50.000 hectàrees de plantacions de fruita -6% del total de terres de cultiu útil- produeixen més d'un milió de tones de fruites, principalment de poma, pera, préssec i nectarina. En sis anys, Catalunya ha incrementat un 76,37% en valor les vendes de fruita a l'exterior i la fruita catalana està present en les cadenes europees més exigents pel que fa a qualitat.

Summary: El sector fructícola mostrarà la seva vocació exportadora a Fruit Logística de Berlín amb el suport d'Agricultura


L’exconseller de la Presidència i portaveu del PDeCAT al Congrés, Francesc Homs, ja es troba al Tribunal Suprem on declararà per la consulta del 9-N acusat dels delictes de prevaricació i desobediència. Homs ha entrat a l’edifici judicial quan faltaven 24 minuts per les 10h del matí i hi ha arribat acompanyat d’una comitiva d’un centenar de persones formada, entre d’altres, per quatres consellers del Govern, representants del PDeCAT, ERC i En Comú Podem i de les quatre entitats sobiranistes. La comitiva ha acompanyat Homs durant els 800 metres que separen la plaça del Rei de Madrid de l’edifici del Tribunal Suprem. Just abans d’entrar al Suprem, Homs ha saludat una per una les autoritats i s’ha abraçat amb l’expresident de la Generalitat, Artur Mas, també imputat per la consulta del 9-N.

Summary: Homs entra al Suprem per declarar pel 9-N acompanyat d’un centenar de persones


La presència de la Guàrdia Civil a la impremta de Constantí (Tarragonès) és per ordre de la Fiscalia, segons han assegurat fonts del govern espanyol. Les mateixes fonts manifesten que es té la sospita que s'estarien imprimint actes d'escrutini per la jornada del referèndum de l'1 d'octubre. Agents de la Guàrdia Civil estan des d'aquest dimecres a la tarda a les portes de l'empresa Indugraf Offset del polígon de Constantí on escorcollen els cotxes del treballadors i personal de la impremta quan surten de les instal·lacions. Fonts de l'empresa asseguren que la impremta està treballant amb normalitat malgrat la presència policial als afores de les instal·lacions. La Guàrdia Civil podria estar esperant una ordre judicial per escorcollar la impremta.  Aquest mateix dijous el Fiscal General de l'Estat ha assegurat que s'han impartit instruccions perquè les fiscalies catalanes, amb l'auxili de la policia judicial –Policia Nacional, Guàrdia Civil o Mossos d'Esquadra- investiguin les actuacions per a l'organització del referèndum, que indiciàriament serien constitutives dels delictes de desobediència, prevaricació i malversació de fons públics. També es cursaran "les ordres oportunes" perquè "la policia judicial intervingui efectes o instruments per preparar o celebrar el referèndum".

Summary: La presència de la Guàrdia Civil a la impremta de Constantí és per ordre de la Fiscalia


La Plataforma del Sénia ha demanat al nou executiu estatal una còpia dels informes emesos pel govern anterior en relació amb el desmantellament del projecte Castor. També demana els que es puguin encarregar d'ara endavant i els informes emesos pel MIT i la Universitat de Harvard en relació amb aquest projecte. La Plataforma del Sénia fa aquesta petició després que la nova ministra de Transició Ecològica, Teresa Ribera, assegurés al ple del Senat d'aquest dimarts que no havia trobat els informes que, suposadament, l'anterior govern espanyol del PP havia encarregat per determinar els hipotètics riscos de desmantellar les instal·lacions del projecte Castor.  "A data d'avui no conec aquests informes, no els tinc, no els he trobat, encara no tinc constància a qui s'han encarregat i en quin moment estan", s'excusava Ribera, que alhora es comprometia a tenir respostes "el més aviat possible" arran de la pregunta plantejada pel senador d'ERC, Miquel Aubà.  En aquest sentit, va reconèixer que, fins ara, l'única informació disponible és l'estudi encarregat al MIT i a la Universitat de Harvard, que va ratificar la relació entre sismes i injeccions de gas però que intentava exculpar l'empresa concessionària Escal UGS, controlada per Florentino Pérez. Són dos dels documents que han demanat també els membres de la Plataforma del Sénia. Aubà, que ja havia plantejat a l'anterior executiu del PP nombroses preguntes sobre el desmantellament, volia conèixer quan estaran disponibles uns informes que l'anterior Ministre d'Energia, Álvaro Nadal, va utilitzar constantment com a coartada per esquivar la qüestió.

Summary: La Plataforma del Sénia demana a Ribera on són els informes pel desmantellament del Castor


El tinent d'alcaldia de Seguretat a l'Ajuntament de Barcelona, Albert Batlle, ha matisat aquest dimarts les declaracions en què plantejava el "retorn assistit" dels menors no acompanyats que viuen al carrer. En un ple extraordinari sobre seguretat, Batlle ha apostat per orientar l'actuació a "vetllar pel dret a tutela i educació" dels menors. El ple de l'Ajuntament ha aprovat amb el vot a favor de tots els grups i l'abstenció d'ERC augmentar els agents de Guàrdia Urbana i "revisar a l'alça" la presència d'efectius durant l'estiu, fer "plans de xoc" contra la delinqüència, col·laborar amb la resta d'administracions per fer front al top manta i instar les autoritats judicials a fer les "reformes necessàries" per abordar els problemes de seguretat a la ciutat.

Summary: Batlle matisa la proposta de "retorn assistit" dels MENA i aposta per "vetllar pel dret a tutela i educació" dels menors


Mishima, Joan Miquel Oliver, Gossos o Cesk Freixas presentaran els seus nous treballs al festival Strenes de Girona, que es farà del 25 de març al 30 d'abril a diferents escenaris de la ciutat. Aquests noms se sumen a algunes propostes que ja havien avançat, com l'esperada estrena del nou disc dels Amics de les Arts o l'inici de la gira europea de Julieta Venegas. "És la cinquena edició i hem aconseguit ser el que volíem ser", ha explicat el director del festival, Xavi Pascual, que destaca que han situat l'Strenes com l'escenari on la majoria de grups volen presentar els seus nous discos o donar el tret de sortida a les gires. A banda, el festival crea enguany una secció per a artistes internacionals i continua apostant pels grups emergents.

Summary: Mishima, Joan Miquel Oliver i Gossos presentaran els seus nous treballs al festival Strenes de Girona


El president de la Generalitat, Carles Puigdemont, ha negat aquest dimecres irregularitats o il·legalitats en la cessió de l'hospital Duran i Reynals, a l'Hospitalet de Llobregat. Segons el diari 'El País', el Govern va autoritzar la cessió d'aquest centre a una empresa privada que quatre anys abans havia fet una donació a CDC. "La informació de la que disposo és que no va haver cap irregularitat, ni cap il·legalitat, ni cap intromissió de les persones a les que vostè es refereix", ha assegurat Puigdemont durant la sessió de control en resposta al president del grup parlamentari de Catalunya Sí que es Pot, Lluís Rabell, que ha denunciat "males pràctiques" i ha recriminat al Govern que aposti per la gestió privada, assenyalant específicament Germà Gordó per haver signat aquesta cessió. Rabell ha remarcat que CDC ha celebrat aquest cap de setmana un congrés on ha "demanat perdó" i ha apostat per "trencar amb certes pràctiques del passat", però ha constatat que "el passat es resisteix a desaparèixer". Ha fet al·lusió a la informació sobre la cessió de l'hospital Duran i Reynals. "Quines mesures i garanties donarà a aquesta cambra per tal de convèncer-nos que aquestes pràctiques realment pertanyen al passat?", ha preguntat de cara a la qüestió de confiança.  Puigdemont ha lamentat que Rabell estableixi "relacions de causa efecte que no pot demostrar", i ha garantit que en aquest cas no va haver cap tipus d'il·legalitat. "Si a vostè li preocupa si s'ha fet alguna malifeta, alguna cosa irregular, la informació que nosaltres podem donar compte és que rotundament no", ha indicat el president, que ha subratllat que aquesta cessió comptava "amb tots els informes favorables de tots els organismes que havien participat".  Rabell ha concedit que possiblement no hi ha cap il·legalitat, però ha qüestionat la "legitimitat" d'aquesta cessió, tot recordant que aquest hospital donava beneficis, i amb la gestió de la fundació es reinvertien en el mateix centre, mentre que amb l'explotació d'un privat és l'empresa qui se'ls "embutxaca". "Aquí tenim un problema", ha conclòs.

Summary: Puigdemont nega irregularitats o il·legalitats en la cessió de l'hospital Duran i Reynals


El president del Parlament, Roger Torrent, ha anunciat que ordenarà als serveis jurídics del Parlament que analitzin legalment i "actuïn en conseqüència" davant el fet que el govern espanyol ha prohibit que la reunió amb Carles Puigdemont i els diputats es produeixi a la delegació del Govern a Brussel·les. Torrent considera que s'han vulnerat drets fonamentals de la cambra catalana, així com de Carles Puigdemont i dels diputats que són a la capital belga. Un anàlisi que segons Torrent, no s'ha de fer només des d'una òptica del marc espanyol sinó també des del marc legal belga, tenint en compte que el conflicte s'ha produït a la capital de Bèlgica. Per la seva banda, Carles Puigdemont ha afegit que el govern espanyol haurà d'acreditar "molt bé" les raons legals amb les quals fonamenta la decisió de tancar la delegació del Govern i ha denunciat el "maltractament" dels treballadors d'aquesta oficina.

Summary: Els serveis jurídics del Parlament estudiaran possibles conseqüències legals a la prohibició de la reunió a la delegació


Un jove ultradretà podria haver de pagar 1.680 euros per haver amenaçat l'exdiputat de la CUP David Fernández el passat mes d'abril. Un jutjat de Barcelona ha celebrat aquest dimarts el judici contra Miguel V.S. per suposadament haver dit a Fernández que l'"apallissaria i reventaria" i que "sabia qui era", a més de seguir-lo pel carrer. L'acusat ha negat haver amenaçat l'exdiputat, sinó que simplement li hauria retret una samarreta antifeixista que portava i que hagués anat a rebre Arnaldo Otegi a la sortida de la presó.

Summary: Un jove d'ultradreta s'enfronta a 1.680 euros de multa i indemnització per amenaçar l'exdiputat David Fernández


Vodafone ha aconseguit els lots de telefonia fixa i mòbil i Telefonica manté el servei de numeració especial ACN Barcelona.-El Centre de Telecomunicacions i Tecnologies (CTTI) ha aprovat aquest dimarts l'adjudicació de nous contractes de telefonia, amb els què es donarà servei a més de 85.000 terminals fixos i mòbils de la Generalitat durant un període de dos anys, prorrogables a dos més. Concretament, Vodafone s'ha adjudicat els lots de telefonia fixa i mòbil i Telefonica el de numeració especial. Amb aquestes adjudicacions, el Govern estalviarà 10 milions d’euros anuals. Els nous contractes inclouen equipaments 5G, tres nodes fixos de 5G que s’ubicaran on es puguin realitzar experiències innovadores, com en universitats i centres de recerca, entre d'altres; així com d’un node de 5G transportable i ja disponible per fer proves d’ús; i en sis mesos l'empresa adjudicatària ha de desplegar 15 nodes 5G a Barcelona. A més, hauran de disposar tres nodes fixes més ja instal·lats i a incorporar en el catàleg del CTTI dispositius amb tecnologia 5G mòbil per promoure entre els usuaris l’ús de la connectivitat 5G.

Summary: La Generalitat adjudica nous contractes de telefonia que inclouen equipaments i nodes 5G


El Tribunal Suprem ha ordenat a la Junta Electoral Central (JEC) que garanteixi que els policies desplaçats a Catalunya puguin votar el 10-N. El Suprem ha acceptat la mesura cautelaríssima sol·licitada pel sindicat de la Policia Nacional JUPOL contra l'acord de la JEC de dimecres en el qual rebutjava prendre les "mesures necessàries" perquè els antidisturbis puguin exercir el dret a vot. La interlocutòria de la sala contenciosa-administrativa de l'alt tribunal indica a la JEC els criteris perquè executi la resolució del Suprem d'aquest divendres segons els quals apunta que l'administració electoral haurà "d'establir un procediment de sol·licitud de vot per correu a les delegacions del govern a Catalunya" i ampliar el termini d'emissió de vot per correu per als policies fins al mateix 10 de novembre, amb termini per a escrutini fins al 13. Només podran acollir-se a aquest "procediment excepcional" els agents de la Policia Nacional que "hagin estat desplaçats sense advertència prèvia a partir del 31 d'octubre de 2019, inclòs". El Ministeri de l'Interior haurà "d'adoptar totes les mesures necessàries per a fer-ho desplaçant a tots els empleats de Correus que siguin pertinents a tal efecte", continua.

Summary: El Suprem ordena a la JEC que garanteixi que els policies desplaçats a Catalunya puguin votar el 10-N


El Congrés dels Diputats ha rebutjat aquest dimecres les esmenes a la totalitat que PP, Vox i Cs han presentat contra la reforma de la llei educativa que el govern espanyol ha portat a la cambra baixa. La Llei Orgànica de Modificació de la LOE (LOMLOE) es va aprovar al Consell de Ministres el març del 2020 i substituirà la polèmica LOMCE del govern de Mariano Rajoy. El text recupera el model de desenvolupament curricular que estava vigent abans de la llei Wert, de manera que, en el cas de les comunitats amb dues llengües oficials, el govern espanyol marqui el 55% dels continguts i matèries i la Generalitat el 45%. La LOMCE preveia una regulació estatal més elevada. En el cas de les comunitats amb una sola llengua oficial, l'Estat tindrà la competència sobre el 65% de continguts i matèries. El d'aquest dimecres ha estat el primer tràmit perquè la llei acabi aprovada al Congrés dels Diputats. PP, Vox i Cs havien presentat esmenes a la totalitat d'una norma que segons els tres grups no disposa del consens necessari i té "biaix ideològic". Suport crític perquè tiri endavant Les esmenes han estat rebutjades amb els vots de PSOE, Unides Podem, ERC, JxCat, PNB, EH Bildu, Més País o el BNG. Els 'no' han sumat 195 mentre que els 'sí' s'han quedat en 153. Els grups independentistes o sobiranistes han donat un suport crític al govern espanyol perquè el projecte segueixi endavant sense avalar del tot la iniciativa de l'executiu espanyol. Un cop superat aquest tràmit, la llei es debatrà ara en comissió, on els grups podran presentar esmenes i demanar modificacions, i pròximament tornarà al ple del Congrés dels Diputats per obtenir l'aval definitiu de la cambra i passar al Senat. La ministra d'Educació, Isabel Celaá, ha defensat al Congrés que la llei actual "ha de ser modificada" i cal "corregir les conseqüències més negatives" que ha generat la LOMCE, entre elles, l'increment de la taxa de repetidors, de l'abandonament escolar o la "manca d'equitat del sistema". Celaá ha dit que el nou text és una "base sòlida" per començar a treballar-la al Congrés i s'emmarca "en un sincer intent de col·laboració". La ministra ha dit que és un projecte "oportú, eficaç" i que "aborda els principals reptes del sistema". La dreta creu que "ara no toca" El PP ha criticat que el govern espanyol està buscant "la confrontació i no l'acord" amb aquesta llei i ha opinat que implica una "ruptura del pacte constitucional". La diputada popular Sandra Moneo ha dit que "devalua la qualitat i exigència" i presenta un "model adulterat". Moneo ha dit que és "una reedició exacta" de la LOE del 2006: "No han après res, el món s'ha anat transformant". La diputada de Vox Georgina Trias ha afirmat que la reforma "dona l'esquena a la llibertat" dels pares d'escollir i ha dit que "no toca". "Estan més preocupats en imposar la seva agenda ideològica que en solucionar els problemes de la comunitat educativa", ha afirmat, fent menció a l'educació sexual o qüestions de llengua. La diputada de Cs Marta Martín ha dit que "ara no toca" portar al Congrés aquest projecte i ho ha vist com "una profunda irresponsabilitat durant la pandèmia". "La seva reforma neix morta pel seu fons i per la seva forma", ha afirmat, i ha opinat que "serà derogada tan bon punt canviï el color del govern" i té "grans biaixos ideològics". Segon cop que s'envia al Congrés L'executiu espanyol ja va aprovar aquest projecte de reforma educativa el febrer del 2019 però va acabar aparcada per la convocatòria d'eleccions i la dissolució de les Corts. Entre les mesures que preveu la nova llei hi ha la possibilitat d'obtenir el títol de batxillerat amb una assignatura suspesa i el fet que Religió no comptarà per a la nota i es cursarà una matèria d'educació en valors cívics i ètics. A més, "preferentment" es concertaran els centres que "no separin els alumnes per raó de gènere". La Generalitat podrà decidir sobre el 45% del currículum, com es preveia fins al 2013. Llengües cooficials Pel que fa a la llengua, el projecte de llei preveu que siguin les administracions educatives, és a dir, les comunitats autònomes, les que garanteixin el dret dels alumnes a rebre ensenyaments en castellà i les altres llengües cooficials de l'Estat. A més, es considera que tant el castellà com les altres llengües cooficials tenen la condició de "llengües vehiculars", i es determina que al final de l'educació bàsica tots els alumnes hauran de tenir un "domini ple i equivalent" entre el castellà i les altres llengües cooficials. S'eliminen els itineraris a l'ESO La nova llei també elimina els itineraris de quart d'ESO previstos a la llei Wert, de manera que qualsevol opció condueixi al mateix títol de graduat en secundària obligatòria. A més, els alumnes que superin l'FP Bàsica rebran el títol de graduat en ESO. Al Batxillerat, la nova llei preveu que, excepcionalment i quan el claustre valori que s'han complert els objectius del cicle, es pugui obtenir el títol en cas de superar totes les matèries menys una. Religió no es tindrà en compte a la nota mitjana Pel que fa a la religió, serà matèria d'obligatòria als centres, però d'elecció voluntària, i s'elimina l'obligació per als alumnes que no triïn religió de cursar una assignatura alternativa. A més, la qualificació de la religió no es tindrà en compte en el càlcul de la nota mitjana en els processos d'accés a la universitat o d'obtenció de beques. La nova llei també garanteix que tots els alumnes de primària i ESO cursin una matèria d'educació en valors cívics i ètics. S'eliminen les revàlides La nova llei organitza la primària en tres cicles, elimina la jerarquia de matèries a primària i secundària obligatòria que preveia la LOMCE –que distingia entre matèries troncals, específiques i de lliure configuració-, i suprimeix definitivament les proves finals d'etapa, també conegudes com a revàlides, que no es van arribar a aplicar mai perquè van quedar suspeses. La normativa sí introdueix "avaluacions-diagnòstics" a quart de primària i segon d'ESO perquè els centres i els professors desenvolupin plans estratègics de millora contínua.

Summary: El Congrés rebutja les esmenes a la totalitat de PP, Vox i Cs contra la reforma de la llei educativa


El vicepresident de la Comunitat de Madrid i membre de l'executiva de Cs, Ignacio Aguado, ha rebutjat aquest diumenge un cop més l'acord de govern entre PSOE i Unides Podem, i ha assegurat que "encara estem a temps que Sánchez rectifiqui i el PSOE torni a la moderació". "No es pot pensar que a Espanya resoldrem els problemes pactant amb els nacionalistes, amb Bildu o amb Torra", ha asseverat Aguado, de visita a la Caja Mágica de Madrid, on se celebrarà la nova Copa Davis. "Es tracta d'una bona notícia que alguns socialistes estiguin aixecant la mà i demanin una mica de seny", ha assenyalat Aguado, tot recordant les veus crítiques de barons socialistes com García-Page o Rodríguez Ibarra al pacte amb Pablo Iglesias i les converses amb ERC. El membre de l'executiva de Cs ha lamentat que Sánchez "estigui mirant a l'independentisme en comptes del centre". "Si volem resoldre el problema de la despoblació, la natalitat, les pensions, els autònoms o la precarietat laboral fa falta que ens assentem els constitucionalistes", ha insistit el vicepresident de la Comunitat de Madrid. "En la mesura en què es polaritizi i tinguin la clau els extrems, Espanya anirà a pitjor i tindrem una legislatura estèril", ha avisat Aguado, que ha fet una nova crida a Pedro Sánchez perquè torni "al sentit comú, al sentit d'Estat i a la responsabilitat". "Ha de posar punt final amb els que volen liquidar la convivència a Espanya i començar a mirar els que defensem la Constitució i tendim ponts per abordar les reformes", ha conclòs el membre de l'executiva permanent de Ciutadans.

Summary: Cs, a Pedro Sánchez: "No es pot pensar que a Espanya resoldrem els problemes pactant amb Torra"


La taxa de risc a la pobresa en les dones és del 24,1%, gairebé sis punts més que la dels homes, que se situa en el 18,45%. Aquesta és una de les dades que la consellera Meritxell Budó ha destacat en la presentació d'un estudi estadístic sobre la situació de les dones a Catalunya. La consellera també ha lamentat que "la política encara és cosa d'homes" perquè "les regidores constitueixen el 44% dels electes locals però només el 22,9% de les alcaldies corresponen a les dones". Budó ha conclòs que les dones "continuen patint discriminació" i per això la celebració del 8 de març "continua essent necessària". La presidenta de l'Institut Català de les Dones ha apuntat que enguany la campanya se centra en les desigualtats en l'àmbit laboral.

Summary: El risc de pobresa de les dones és sis punts superior que el els homes a Catalunya


El líder de JxCat Carles Puigdemont tornarà a Neumünster coincidint amb el primer aniversari de la seva detenció a Alemanya, segons ha pogut saber l'ACN. El 130è president, que va ser detingut el 25 de març a Schleswig Holstein mentre tornava amb cotxe cap a Brussel·les des de Finlàndia, farà una roda de premsa davant de la presó de Neumünster dilluns. L'acompanyaran els seus advocats, Gonzalo Boye i Jaume Alonso-Cuevillas. Puigdemont arribarà a la ciutat alemanya diumenge, quan participarà en un sopar per agrair a la comunitat catalana de la zona el seu suport durant el seu empresonament.  Fa un any, el 3 d'abril, l'ANC-Deutschland i l'ANC-Hamburg van organitzar un sopar amb l'entorn més proper de Puigdemont i la comunitat catalana, i la intenció de l'expresident és reproduir-lo diumenge per donar-los les gràcies.  En aquella ocasió, i segons ha pogut saber l'ACN, la trobada va comptar amb la participació del vicepresident Josep Costa, l'esposa de Puigdemont, Marcela Topor, i el seu amic i ara candidat al Senat, Josep Maria Matamala, així com també de representants de la comunitat catalana a Alemanya.  Puigdemont va ser detingut per la policia alemanya el 25 de març del 2018 mentre tornava amb un cotxe des de Finlàndia. Al cotxe amb ell viatjaven el seu amic Josep Maria Matamala i el seu actual cap d'oficina i assessor, Josep-Lluís Alay, juntament amb dos Mossos d'Esquadra.  L'Audiència Nacional va ordenar el gener reobrir la causa contra Matamala, Alay i els dos mossos per un presumpte delicte d'encobriment, tot i que un jutge ja n'havia dictaminat el sobreseïment.  Puigdemont va entrar a la presó de Neumünster el 25 de març i en va sortir el 6 d'abril, després de 12 nits tancat. La justícia d'Schleswig-Holstein, després d'analitzar l'euroordre emesa pel Suprem espanyol contra Puigdemont, va rebutjar entregar-lo pel delicte de rebel·lió. El jutge Llarena va acabar retirant la petició a mitjans de juliol al no voler extradir-lo, només, per possible malversació.  El 28 de juliol, Puuigdemont va tornar a Brussel·les, quatre mesos després de la seva detenció.

Summary: Puigdemont anirà a Neumünster coincidint amb el primer any de la seva detenció


El conseller de Territori i Sostenibilitat, Josep Rull, vol constituir abans de tancar aquest any un pacte nacional per la qualitat de l’aire. Aquest pacte nacional, format pel Govern i els ajuntaments, servirà de ‘’paraigües’’ per impulsar mesures consensuades entre tots els actors que millorin la qualitat mediambiental d’aquesta regió, que en ocasions pateix episodis de contaminació. Rull ha avançat que de moment hi ha acord en un primer objectiu de fixar una reducció entre el 25% i el 30% la circulació de vehicles privats en les àrees urbanes de Barcelona i els municipis de la regió metropolitana i ara cal consensuar en quin horitzó temporal es volen retirar aquests vehicles de la circulació. Aquest pacte nacional per la qualitat de l’aire haurà d’estar en vigor abans de final d’any i estarà format pel Govern, els ajuntaments de Barcelona i dels municipis de l’àrea metropolitana de la capital catalana i un conjunt d’agents i entitats que treballen i estan implicades en la millora de la qualitat de l’aire d’aquesta regió.  El pacte nacional servirà de ‘’paraigües’’ per consensuar un conjunt de mesures que seran d’aplicació a totes aquestes zones urbanes i d’aquesta manera s’evitarà actuacions desiguals i descoordinades entre municipis, ha defensat el conseller.  En la reunió de la taula per la qualitat ambiental d’aquest dijous a la tarda han participat més de 70 representants municipals i s’ha acordat que el nombre de reunions d’aquesta entitat es facin cada dos mesos.   El membres d’aquesta taula han decidit crear tres grups de treball. El primer d’ells abordarà les situacions de congestió de trànsit en les ciutats urbanes.  Un segon grup es dedicarà a estudiar els aspectes mediambientals del transport i la mobilitat de mercaderies a la regió i un tercer grup que consensuarà els criteris de limitació de circulació de vehicles en les zones urbanes.  De moment, els membres d’aquesta taula de qualitat de l’aire s’han fixat l’objectiu de reduir entre un 25% i un 30% la circulació de vehicles privats per les àrees urbanes de la regió metropolitana. El que encara no està consensuat, i aquesta és una tasca a fer en les pròximes reunions, és consensuar en quin horitzó temporal es vol complir amb aquest objectiu.  La reunió d’aquest dijous és la primera que s’ha celebrat en aquesta legislatura, segons ha subratllat el conseller.  Rull també ha explicat que els pròxims dies, el seu departament esmenarà la proposta d’etiquetatge de cotxes menys contaminants que ha presentat el govern espanyol a través de la Direcció General de Trànsit (DGT). El Govern defensa una ampliació del nombre de categories de cotxes menys contaminants que per exemple separi els cotxes dièsel dels de gasolina, segons ha explicat el conseller.  La participació del la DGT i del govern espanyol és necessària per donar eficàcia a les actuacions que es volen dissenyar des del pacte nacional de qualitat de l’aire perquè és la DGT la que té el registre de cotxes menys contaminats i les seves categories.

Summary: Rull vol reduir fins un 30% la circulació de cotxes a les zones urbanes de l’àrea metropolitana de Barcelona


L’start-up catalana Kiasu ha estat seleccionada pel Govern d’Aguascalientes (Mèxic) per fer una prova pilot de la seva tecnologia amb 100 infants d’una escola de la regió. L’objectiu és proporcionar més seguretat als alumnes en el seu camí diari al centre educatiu i una major tranquil·litat als pares. Això s’aconsegueix amb una etiqueta electrònica –flexible, impermeable i amb bateria d’un any- que s’enganxa a la roba i avisa automàticament els pares, a través d’un missatge al telèfon mòbil, quan els nens i nenes arriben a l’escola. Està connectada a l’aplicació instal·lada al telèfon dels pares i funciona amb tecnologia bluetooth. D’aquesta manera permet gelocalitzar l’etiqueta enganxada o cosida a la roba per si l’infant es perd, així com alertar els pares amb una alarma en cas que l’infant surti d’un perímetre de seguretat establert. La prova pilot, que acabarà aquest estiu, s’emmarca en la col·laboració amb un distribuïdor mexicà a través d’un programa de cooperació internacional de la Secretaría de Desarrollo Económico i el Centro de Competitividad e Innovación d’Aguascalientes.  Comercialitzar el producte a la primavera Segons el cofundador de l’start-up, Enric Arumí, “quan vam començar ens deien que la nostra idea era utòpica, però ara veiem que el productes està fet, funciona i desperta interès”. De fet, la previsió de l’empresa és començar a comercialitzar el producte a Catalunya aquesta primavera, en una primera fase a través d’internet. La idea per crear aquest producte va sorgir en conèixer les dades dels nens i nenes que es perdien durant uns minuts a les platges. Els emprenedors catalans van veure que ja hi havia dispositius al mercat que permetien geolocalitzar-los però a través de braçalets, rellotges o wearables. Per Arumí, “creiem que és la roba que ha d’estar connectada, sempre a punt, sense estar pendent de carregar la bateria”. 6a edició del Programa Empenta Kiasu, fundada per 4 persones a Barcelona el 2014, va ser una de les empreses seleccionades per participar en la cinquena edició del Programa Empenta, un pla d’acceleració d’start-ups de base tecnològica impulsat per ACCIÓ –l’agència per a la competitivitat de l’empresa de la Generalitat-, ESADECREAPOLIS i ESADE. De fet, dimarts vinent comença la 6a edició d’aquesta iniciativa amb l’objectiu d’accelerar i donar suport a 20 start-ups catalanes de base tecnològica. Durant 5 mesos rebran assessorament per superar les fases crítiques del procés de creació de l’empresa, com la formació de l’equip, la definició del model de negoci i l’obtenció de finançament.   Aquesta edició s’han presentat 189 projectes, un 27% que la passada convocatòria, la xifra més elevada des que s’organitza el Pla Empenta. Sectorliamet, en aquesta 6a edició destacaran els sectors de la salut, el retail, el big data i el mobile.

Summary: L'start-up catalana Kiasu farà una prova pilot a Mèxic per evitar que els nens es perdin de camí a l’escola


El president de la Generalitat, Quim Torra, ha afirmat aquest diumenge que l'augment del nombre de persones amb coronavirus a l'Hospitalet de Llobregat els "preocupa" perquè les dades de contagis "excedeixen la situació" que es pot considerar de "tranquil·litat". El president de la Generalitat ha destacat que estan "en contacte permanent" amb l'alcaldessa de la ciutat, Núria Marín, i que està previst que al llarg d'aquest diumenge s'acabi d'avaluar la situació per prendre les "mesures necessàries" aquest dilluns, ha dit. Torra ha descartat ara com ara un confinament perimetral de la ciutat o dels sectors més afectats, com es va decretar la setmana passada al Segrià, en espera de com evolucionin les dades i del que recomanin els experts. L'Hospitalet de Llobregat ha passat en una setmana de tenir 30 casos confirmats de covid-19 a 107, amb més impacte als barris del nord, segons va informar aquest dissabte Marín. 37 de les persones afectades pel coronavirus viuen al barri de la Torrassa, que fa una setmana tenia registrats quatre positius. Es tracta de brots familiars i segons va dir Salut aquest dissabte, les cadenes de transmissió estaven controlades. Davant de l'augment de casos que s'està produint en els darrers dies a Catalunya, Torra ha afirmat: "Cada vegada que un rebrot excedeixi els límits que considerem normals, el Govern actuarà. Sigui Lleida i el Segrià o on sigui".  El president de la Generalitat ha volgut donar un "missatge de tranquil·litat però també d'alerta" al conjunt de la societat. "La situació serà complicada al llarg dels propers mesos", ha subratllat. Torra demana "màxima precaució" davant la covid-19 i ha assenyalat que s'ha de conviure amb "un cert risc" però que si segueixen totes les mesures es pot minimitzar.  Torra, que ha participat aquest diumenge en la campanya 'Mulla't per l'esclerosi múltiple', ha apel·lat a la "solidaritat" entre les persones, amb referència sobretot, en l'àmbit del coronavirus, a l'ús de les mascaretes, obligatòries des de dijous, entre altres mesures que s'han d'adoptar a nivell individual per evitar contagis, com són la distància i la higiene de mans.  Sobre les mascaretes, ha destacat que altres comunitats autònomes també n'estan establint l'obligatorietat i ho ha valorat d'aquesta manera: "No sembla que fos una mala decisió; una vegada més ens vam avançar a altres decisions que s'han pres".

Summary: Torra es mostra preocupat per l'augment de casos a l'Hospitalet de Llobregat però descarta un tancament perimetral


La Policia Local de Mollerussa ha acusat a través de la secció sindical de CCOO, a l'Ajuntament, d'incomplir la normativa legal que regula el cos policial. Es queixen d'un tracte ''despectiu'' amenacen amb prendre mesures legals si no se'ls escolta. Entre d'altres, lamenten que se'ls obligui a gaudir dels dies personals en unes dates concretes, la retirada de l'ajut per anar al gimnàs, i de fer-los fer tasques que no són ''pròpies del cos'' com obrir i tancar dependències municipals. L'alcalde Marc Solsona s'ha mostrat ''perplex'' davant el comunicat que han enviat als mitjans i assegura que tot i que ja van tancar acords amb els representants sindicals a finals de gener es tornaran a reunir amb el cos, de 18 agents, per atendre tot allò que sigui ''raonable'. La secció sindical de CCOO de la Policia Local de Mollerussa assegura que hi ha ''malestar general'' entre els comandaments i agents del cos degut al tracte que reben de la corporació municipal en aspectes com l'obligació de fer en unes dates concretes els dies personals. Així mateix, lamenten se'ls hagi deixat d'abonar l'ajut per anar al gimnàs i que des de l'Ajuntament s'al·legui que s'ha reformat el de les piscines municipals. Segons els agents, aquestes instal·lacions ''no reuneixen les condicions necessàries ja que no hi ha monitors i no es fan classes de defensa personal''. Una altra decisió que es critica en el comunicat de CCOO és la col·locació d'una màquina expenedora de tiquets d'autobús a les dependències de la Policia Local i asseguren que genera malestar entre els membres del cos perquè no es una funció que està entre les que la llei estipula per als Policies Locals.  D'altra banda, lamenten que des del consistori se'ls obligui a portar claus de diferents dependències municipals i que això determini que hagin d'anar-les a obrir o tancar. Així mateix, diuen que se'ls obliga a transportar i posar la senyalització circumstancial en segons quins actes especials així com el fet de pensar cartells que ho comuniquen. Segons el sindicat, aquestes no són feines pròpies d'una ''policia professional''. De la seva part, l'alcalde de Mollerussa, Marc Solsona, s'ha mostrat ''perplex'' pel comunicat que s'ha fet arribar als mitjans i ha assegurat que tenen contactes amb els representants sindicals del cos així com amb representants de CCOO a Lleida, justament el darrer al gener, on es van pactar diferents acords com el que es va passar ahir dijous per Ple sobre el fet de posar dieta als torns de cap de setmana o la normalització de les hores extra de cara al futur. Respecte a la retirada de l'ajut per anar al gimnàs, Solsona ha dit que és una proposta que es va fer al cos després de posar en marxa el nou que s'ha fet a la piscina municipal ja que es va creure ''compatible'' i ha assegurat que després de la reunió on es va informar ''ningú no va dir res en contra''. En qualsevol cas, Solsona ha volgut llençar un missatge de ''tranquil·litat'' i ha assenyalat que tornaran a parlar amb el cos per veure quin és l'impacte real d'aquest malestar que denuncien i que s'atendrà tot allò que ''és raonable'' dins de les demandes que es fan. Solsona ha lamentat que el comunicat no sigui la forma més encertada de dir les coses i que es vulgui una demostrar una ''incidència que no s'adequa al dia a dia''.

Summary: La Policia Local de Mollerussa acusa l'Ajuntament d'incomplir la normativa legal que regula el cos


El Bloc Nacionalista Gallec (BNG) votarà a favor de la investidura de Pedro Sánchez mentre que Coalició Canària s'abstindrà. Així doncs s'aclareixen les últimes incògnites i, si es mantenen els acords que el PSOE ha assolit fins ara i no hi ha canvis, el líder socialista serà investit en segona votació amb 167 vots afirmatius, 164 en contra i 19 abstencions. El PNB (6), Terol Existeix (1), Nova Canàries (1), Més País (2), Compromís (1) i BNG (1) -a banda de PSOE (120) i Unides Podem (35)- han anunciat que hi votaran a favor mentre que el PP (89), Vox (52), Cs (10), Navarra Suma (2), PRC (1), JxCat (8) i la CUP (2) votaran en contra. ERC (13), EH Bildu (5) i CC (1) s'abstindran.

Summary: El BNG votarà a favor de la investidura de Sánchez mentre Coalició Canària s'abstindrà


La Federació d'Organitzacions per la Llengua Catalana (Folc) ha considerat "injusta i incomprensible" la decisió de l'Advocacia de l'Estat segons la qual la Generalitat Valenciana s'ha de comunicar en castellà amb les administracions catalana i balear perquè el valencià "només és oficial" al País Valencià. L'advocacia de l'Estat es posiciona d'aquesta manera al recurs de cassació de la Generalitat valenciana i STEPV-Intersindical Valenciana. A parer de la Folc, aquesta postura "limita" l'ús de la llengua entre administracions "que la comparteixen" i contradiu el precepte constitucional que considera les llengües que es parlen a Espanya "patrimoni cultural" que han de ser "objecte d'especial respecte i protecció". La federació lamenta que l'advocacia de l'Estat "no ha tingut en compte" aquest precepte constitucional, perquè en la decisió "no hi ha ni respecte ni protecció" del valencià, sinó una "imposició injustificada" del castellà i "discriminació" de l'ús del valencià "emparant-se en arguments legalistes". L'entitat es pregunta per què es considera il·legal "l'ús de la llengua pròpia per comunicar-se entre si la gent que la parla" i alerta que, portant l'argumentació a un context comparable es podria qüestionar la relació en castellà entre dues regions espanyoles. Per tot plegat la Folc considera que la decisió de l'Advocacia de l'Estat genera "malestar i perplexitat" i és "paradigmàtica" de com amb arguments legalistes, es pot arribar a prendre "decisions absurdes", que són "ofensives per als parlants a qui se'ls prohibeix l'ús de la seva llengua".

Summary: La Folc critica l'Advocacia de l'Estat per voler que la Generalitat valenciana parli en castellà amb la catalana


La candidata del PSC per al 20-D, Carme Chacón, ha assistit aquest dimecres a un acte amb sindicalistes a Vilanova i la Geltrú. A la porta, però, una vintena d'activistes de la Plataforma d'Afectats per la Hipoteca (PAH) l'esperava per escridassar-la, amb pancartes que l'acusaven de ser la "mare" dels "desnonaments exprés". En arribar al lloc, Chacón ha ignorat la protesta, però en sortir ha decidit aturar-se a parlar amb ells i enfrontar-s'hi per rebatre les seves acusacions. "És totalment fals, és mentida!", ha dit en referència a la seva vinculació amb els desnonaments, tot afegint que els socialistes "no hem estafat ningú" qua una activista li ha retret haver-ho fet. Després de defensar la seva feina com a ministra d'Habitatge, Chacón els ha assegurat que es "compromet" a fer seves i impulsar "totes les reivindicacions de la PAH, excepte la retroactivitat en la dació en pagament, perquè el codi penal ho impedeix".

Summary: Chacón s'enfronta a uns activistes de la PAH i es compromet a impulsar les seves reivindicacions


El president de la Generalitat, Carles Puigdemont, entregarà al president del govern espanyol en funcions, Mariano Rajoy, un document amb 46 punts, el doble dels que va entregar-li Artur Mas en la reunió que van mantenir l'estiu del 2014. La carpeta de Puigdemont concreta els quatre blocs que ell mateix va anunciar que plantejaria a Rajoy: el primer bloc és el del procés independentista i el referèndum; el segon és el que fa referència als drets bàsics (objectiu de dèficit, pobresa energètica, refugiats); el tercer és el que se centra en els incompliments, i el quart és el que té a veure amb la judicialització de la política, amb el procés judicial del 9-N com a màxim exponent. El president Puigdemont també portarà a la reunió amb el popular un extracte del discurs d'investidura.

Summary: Puigdemont entregarà a Rajoy un document amb 46 punts entre demandes i incompliments


Les escoles Joan Roca tindran durant aquesta setmana agents de la Guàrdia Urbana de Barcelona a la porta per "garantir" l'escolarització de l'alumnat, després que el titular dels centres s'hi hagi atrinxerat aquest diumenge amb l'objectiu de fer-se de nou amb la gestió dels centres. Després d'una reunió de més de dues hores entre representants del Consorci d'Educació de Barcelona, dels mestres, de la direcció i dels pares de l'alumnat a la seu del districte de Sant Martí, la presidenta de l'AMPA del l'escola Joan Roca que hi ha a la Rambla Guipúscoa, Berta Ortega, ha explicat que les parts es tornar a reunir la setmana que ve. Segons el president del Consorci, Josep González Cambray, serà en aquesta segona reunió on exposaran les "mesures legals" que proposaran per "desencallar la situació". La presidenta de l'AMPA d'una de les tres escoles Joan Roca que hi ha a la ciutat ha explicat que el titular va "irrompre" aquest diumenge amb un radial i va "trencar persianes i desmuntar els panys" de les portes per canviar-los.  El litigi pel centre enfronta membres d'una mateixa família, concretament el pare i els seus dos fills. L'objectiu de la irrupció del titular en els centres, que són concertats, seria tornar a fer-se amb la gestió, després que en quedés apartat per una sentència judicial al mes de gener.  En resposta a l'acció del titular, pares, mares, alumnes i mestres es van concentrar aquest diumenge a la nit davant de les escoles en senyal de protesta. Malgrat que s'havia anunciat que els alumnes no podrien anar a l'escola en dos dies, aquest dilluns han pogut fer classe, amb agents de la Guàrdia Urbana a l'exterior de l'edifici.   L'AMPA denuncia "maltractament als professors" i "contractacions aleatòries" La presidenta de l'AMPA d'un dels tres centres Joan Roca ha assegurat que valoren "positivament" la reunió d'aquest dilluns amb el Consorci perquè  ha dit que feia anys que denunciaven diversos comportaments del titular dels centes. Entre les denúncies, Ortega ha assenyalat "maltractament al professorat", una "gestió econòmica pèssima", "despeses injustificades" i elements "bàsics que no hi eren", així com "contractacions aleatòries amb criteris estètics". Per exemple, ha explicat que les mestres d'infantil havien de dur faldilla, talons i vestit amb jaqueta, cosa que ha apuntat que no té res a veure amb l'educació dels alumnes.  El Consorci admet que no coneixia les queixes El Consorci, però, els ha informat que no tenia aquesta informació. El seu president ha reconegut que els "circuits no han funcionat" i que "no s'ha donat resposta suficient" a les queixes. "S'han de corregir", ha dit el president del Consorci en referència als "circuits" que ha considerat que han fallat.  En la mateixa línia, la vicepresidenta del Consorci, Laia Ortiz, ha reconegut que van tenir coneixement dels fets, que ha titllat de "greus", aquest diumenge per la protesta de mestres i pares. Ortiz també ha demanat que s'accelerin els processos judicials perquè el fet que hi hagi un litigi obert "dificulta que s'avanci a nivell administratiu".

Summary: La Guàrdia Urbana estarà a la porta de les escoles Joan Roca aquesta setmana per "garantir" l'escolarització de l'alumnat


La candidata a la secretaria general de Podem per la llista 'Som Podem Catalunya', Noelia Bail, ha assegurat que "políticament" no comprèn que el coordinador general de CatComú, Xavier Domènech, es postuli a les primàries per liderar Podem. "Però confiem que l'estructura de l'organització s'ha d'assegurar que totes les candidatures compleixen els estatuts del partit i tots els requisits", assegura Bail en un comunicat arran de les impugnacions que va presentar diumenge contra la candidatura Domènech una tercera aspirant, la senadora Celia Cánovas –el comitè electoral ja va desestimar una de les dues al·legacions registrades. Bail aposta per deixar en mans de la militància de Podem la decisió: "Són els inscrits qui ha de valorar si Domènech es presenta a Podem per apropiar-se'n o no per als comuns, o si diu la veritat quan expressa que Podem no se dissoldrà al final del procés". És en aquest context que la candidatura Som Podem Catalunya afirma també que vol guanyar les primàries amb la seva proposta política i no "mitjançant l'ús de mecanismes d'arbitratge intern que entenem han de ser utilitzats amb responsabilitat per resoldre conflictes interns entre la militància i mai per atacar els nostres rivals polítics", rebla el comunicat.

Summary: Bail no entén que Domènech opti a liderar Podem però rebutja les impugnacions reglamentàries


La consellera de la Presidència i portaveu del Govern, Elsa Artadi, ha descartat que hi hagi eleccions al Parlament abans del judici de l'1-O i ha afegit que no creu que coincideixin amb les municipals del maig. En una entrevista a Rac 1, ha argumentat que "no tindria cap sentit" afrontar un judici amb una campanya electoral pel mig. D'altra banda, sobre les eleccions europees, Artadi s'ha mostrat "completament oberta" a una candidatura unitària amb Oriol Junqueras de cap de llista i ha considerat que és "imprescindible" que l'independentisme vagi unit a aquestes eleccions. Preguntada per si es planteja deixar el Govern per presentar-se a les municipals per Barcelona, ha respost que "no està sobre la taula".

Summary: Artadi descarta eleccions abans del judici de l'1-O i no creu que coincideixin amb les municipals


L'escriptora iraniana Marjane Satrapi serà la pregonera de la lectura d'aquest Sant Jordi i participarà en la tradicional vetllada organitzada per l'Ajuntament de Barcelona la vigília de la diada cultural. Autora de diversos llibres infantils, de les seves cèlebres memòries gràfiques, 'Persèpolis', o del també popular 'Pollastre amb prunes', Satrapi conversarà al Saló de Cent amb la periodista Natza Farré sobre el conjunt de la seva obra i el paper que la lectura i les biblioteques han tingut en la seva vida. L'escriptora viu actualment a París i compagina l'escriptura amb la direcció cinematogràfica, i acaba de finalitzar el rodatge de la seva cinquena pel·lícula.  El pregó de la lectura es va celebrar per primera vegada l’any 2003 amb la presència de Quino. Des d’aquell any han estat pregoners José Saramago, Martí de Riquer, Emili Teixidor, Antonio Tabucchi, Alessandro Baricco, Bernardo Atxaga, José Luís Sampedro, Josep Maria Castellet, Raimon, Albert Sánchez Piñol, Donna Leon, John Banville, Claudio Magris, Yasmina Reza, Almudena Grandes i Mia Couto.

Summary: Marjane Satrapi, pregonera de la lectura de Sant Jordi 2020


L'Ajuntament de Torroella de Montgrí (Baix Empordà) ha demanat als veïns que no beguin ni cuinin amb l'aigua de l'aixeta perquè surt tèrbola arran del temporal. Segons informa el consistori, les fortes pluges han inundat una part de la planta potabilitzadora i les condicions de l'aigua no són òptimes. Sí que es pot utilitzar per dutxar-se, rentar la roba o els estris de la cuina. Es preveu que la situació es normalitzi un cop finalitzin les pluges i l'aigua dels pous torni als nivells òptims de potabilitat. La incidència afecta als abonats de la xarxa de Torroella i també de l'Estartit.

Summary: El temporal inunda part de la planta potabilitzadora de Torroella i recomanen no beure ni cuinar amb l'aigua de xarxa


La normalitat està sent la tònica dominant a l'aeroport del Prat en la primera jornada de vaga dels pilots de Vueling que ha obligat a suspendre 122 vols aquest dimecres, una setantena dels quals a l'aeròdrom català que és el que més cancel·lacions de vols tindrà. Segons la companyia, l'aturada dels pilots només afectarà un 14% dels usuaris i a la resta se'ls està ubicant en altres vols o se'ls retorna els diners del bitllet. Entre les poques incidències que s'han registrat destaquen els casos d'alguns viatgers que no han estat informats de la vaga perquè havien comprat el seu bitllet en una agència de viatges que no els ha alertat de la cancel·lació del seu vol. En el cas de l'Alberto, el seu problema ha estat que el seu vol a Bilbao s'ha avançat a les set del matí i que la companyia, segons ha denunciat, no li ha enviat cap correu electrònic ni 'sms' per informar-lo. Mentre continuen les negociacions, la vaga es repetirà demà dijous amb la cancel·lació de 124 vols més.

Summary: La primera jornada de vaga dels pilots de Vueling es desenvolupa sense incidències destacables al Prat


Aena ha adjudicat per 11,56 milions d'euros les obres de renovació i adaptació de l'edifici terminal de l'Aeroport de Reus a l'empresa 'Levantina Ingeniería y Construcción'. Les actuacions previstes es faran en un termini estimat de 22 mesos de duració, amb data de finalització l'octubre del 2020. Els treballs al disseny funcional tenen com a objectiu cobrir les necessitats de l'edifici terminal, millorar la qualitat de servei al passatger i l'operativitat actual de l'aeroport. Així, es garanteix poder atendre la demanda de trànsit futura amb unes instal·lacions eficients i compatibles amb la resta de l'aeroport. Les obres es faran a les àrees de sortides i arribades i es distribuiran per zones per intentar afectar el mínim possible l'operativitat de l'aeroport. L’any passat les instal·lacions del Baix Camp van superar el milió de passatgers. A l'àrea de sortides es faran treballs d'ampliació de la sala d'embarcament fins a una superfície de 6.300 metres quadrats, amb una reubicació de les àrees d'aquesta sala per a adaptar-les a la nova configuració de la instal·lació. A més, es remodelaran les dependències de Seguretat de les forces i cossos de seguretat de l'Estat i s'incrementaran fins a sis el nombre de filtres de seguretat. A més, es construirà un nou mòdul d'oficines amb una superfície de 900 metres quadrats que connecti el mòdul de seguretat i el d'Enginyeria. Les reformes a l'àrea d'arribades inclouen l'ampliació de la sala de recollida d'equipatges fins a un total de 675 metres quadrats, així com la superfície destinada als controls de passaports que trasllada la seva ubicació a la zona ampliada. Aquest canvi farà que es modifiquin les instal·lacions de les forces de seguretat i les sales de passatgers no admesos. Finalment, les dues cintes de recollida d'equipatges es traslladaran i s'instal·larà una cinta més, modificant els molls de descàrrega. Aquesta actuació està contemplada com inversió estratègica al Document de Regulació Aeroportuària (DORA) aprovat per al període 2017-2021.

Summary: Aena adjudica per 11,5 MEUR les obres d'ampliació i millora de l'edifici de la terminal de l'Aeroport de Reus


La Diputació de Lleida ha decidit externalitzar els serveis jurídics del cas 'Boreas', tal com s'ha donat a conèixer aquest dilluns en la comissió de seguiment del cas que va posar en marxa la institució. Cal recordar que la diputació lleidatana està personada com a part acusadora en el cas 'Boreas' en el qual la justícia investiga l'actuació de l'expresident de la Diputació de Lleida, Joan Reñé, per presumptes irregularitats. De la comissió també n'ha transcendit l'arxivament, per part del jutjat d'instrucció número 1 de Lleida, de la causa que investigava l'ex-cap d'organització de la diputació, Marlen Minguell, per suposades irregularitats en la gestió d'ajudes europees. El predient de la comissió i vicepresident de la diputació, Ferran Accensi, ha informat que la institució no recorrerà aquesta decisió judicial. Accensi ha explicat que externalitzant els serveis jurídics "es garanteix, davant l'opinió pública, la imparcialitat i l'objectivitat de la Diputació de Lleida", alhora que "també es creu adient que sigui un servei extern i especialitzat en la matèria qui dugui el mateix, per la complexitat i grandària del mateix". Aquesta actuació afecta a l'acusació que exerceix la institució per si, de les diligències judicials, se'n derivés que hagi pogut ser perjudicada, segons ha explicat el president de la Comissió de seguiment del cas 'Boreas'.  La Diputació de Lleida només disposa d'una lletrada jurídica que ha de fer front a tots els temes jurídics, bàsicament administratius, i aquesta manca de personal fa també que es consideri més oportú traslladar el tema a mans d'advocats experts, ha assenyalat Accensi.

Summary: La Diputació de Lleida externalitza els serveis jurídics del cas 'Boreas'


L'equip jurídic que porta Roger Español ha pogut identificar el policia nacional que va disparar la pilota de goma que va amputar l'ull a aquest votant de l'1-O a l'escola Ramon Llull de Barcelona. Després d'analitzar hores i hores d'imatges i d'un exhaustiu informe pericial, l'associació Irídia ha pogut individualitzar l'escopeter que va fer el tret, que va negar-ho quan va declarar al jutjat d'instrucció número 7 de Barcelona com a investigat. A més, Irídia ha demanat al jutjat que citi com a investigat un dels comandaments d'aquell grup d'antiavalots perquè el fan responsable de dos trets de pilota posteriors dirigits cap a la zona on va caure ferit Roger Español i un grup de periodistes l'estava socorrent.

Summary: Identificat l'escopeter que va disparar la bola de goma que va ferir Roger Español a l'ull l'1-O


La policia francesa ha detingut tres persones més relacionades amb l'atemptat de dijous a la nit a Niça durant la celebració del 14 de juliol. Entre els detinguts, hi ha l'exdona de l'autor de la massacre, el francès d'origen tunisià Mohamed Lahouaiej Bouhlel. Amb la hipòtesi d'atac terrorista sobre la taula, encara que de moment ningú ha reivindicat l'autoria de l'atropellament mortal, el president francès, François Hollande, ha reunit de forma extraordinària el consell de ministres aquest dissabte per analitzar l'estat de la investigació i decidir si es prenen més mesures de seguretat. En la massacre de la ciutat de la Costa Blava francesa van morir 84 persones, entre les quals hi  ha almenys 10 menors.

Summary: Detenen tres persones més relacionades amb l'atac de Niça


Els Mossos d'Esquadra investiguen les causes de l'accident d'un globus aerostàtic durant la celebració del 35è Torneig Internacional de Globus del Mercat del Ram, el passat 23 de març. Al voltant de les 17:38 hores, un globus aerostàtic es va enlairar de la Plaça Major però no va aconseguir agafar l'alçada suficient per sobrepassar els edificis i va col·lidir amb la cistella dues vegades contra un edifici d'habitatges. Posteriorment, la vela del globus es va enganxar amb la xemeneia de la casa i es va esparracar, de manera que va posar en perill l'estabilitat del globus, segons el relat policial. El pilot va aconseguir continuar el vol i va aterrar moments després de manera accidentada en un camp fora de la població. Cap de les dues persones que anaven dalt del globus va resultar ferida i les úniques conseqüències van ser danys a la façana d'un edifici i al mateix globus. La Unitat Tècnica de Seguretat Aèria (UTSA) de la comissaria General de Mobilitat ha obert diligències policials per investigar les causes i les conseqüències de l'accident.  Aquesta investigació de les causes de l'accident es realitza en coordinació  amb la Comissió d'Investigació d’Accidents i Incidents d'Aviació Civil (CIAIAC), amb els quals es treballa conjuntament la investigació de tots els accidents. La CIAIAC realitza una investigació exclusivament tècnica, la finalitat de la qual és únicament la prevenció de futurs accidents i incidents.  Els agents de la UTSA fan la investigació des d'un vessant tècnic-policial i hauran de donar compte de la investigació a l'autoritat judicial competent.   Agents d'aquesta unitat s'han desplaçat fins a Vic per realitzar una investigació tècnico-policial i escoltar la declaració de les persones implicades, així com inspeccionar els llocs d'enlairament i aterratge del globus. A hores d'ara els investigadors han de determinar les causes concretes que van motivar l'accident.

Summary: Els Mossos obren diligències per investigar les causes de l'accident d'un globus aerostàtic al Mercat del Ram


Oriol Junqueras ha demanat transformar "la indignació en coratge i perseverança" i "la ràbia en amor" en un missatge que ha fet difondre a través de Twitter. Junqueras ho diu després que el jutge del Tribunal Suprem Pablo Llarena hagi ordenat presó provisional per a Jordi Turull, Josep Rull, Raül Romeva, Dolors Bassa i Carme Forcadell. "Transformeu la indignació en coratge i perseverança. La ràbia en amor. Penseu sempre en els altres. En el que hem de refer. Catalunya és un país de pau, no de violència. Penso cada dia en vosaltres, en tots vosaltres. En el futur".

Summary: Junqueras demana transformar "la ràbia en amor"


L'Oficina de Gestió Empresarial continuarà donant cobertura als Punts d'Atenció a l'Emprenedor, on es fa la gestió de tràmits administratius estatals a Catalunya. El Consell Executiu d'aquest dimarts ha autoritzat la signatura del conveni de col·laboració entre la Generalitat i el Ministeri d'Indústria, Comerç i Turisme que permetrà mantenir aquesta gestió. Des del 2006, l'Oficina de Gestió Empresarial (OGE) dona cobertura a la implantació d'aquests punts d'assessorament i inici de tramitació de la xarxa estatal de Creació i d'Empreses CIRCE. A més,  l'OGE és la unitat del Departament d'Empresa i Coneixement que impulsa el projecte de Finestreta Única Empresarial.  Amb aquest nou conveni es dona continuïtat al que es va signar el 2006 i que va permetre incorporar els tràmits estatals de constitució de l'empresa com a autònom o Societat Limitada, al catàleg de tràmits de la finestreta única. Actualment, es poden gestionar tots els tràmits que una empresa necessita per legalitzar la seva activitat amb independència de l'administració que en sigui responsable.


El jutjat d'instrucció número 4 de Sabadell, en funcions de guàrdia, va deixar dilluns en llibertat amb càrrecs el detingut per atropellar mortalment una dona, diumenge passat, en una parada de bus de Sabadell. La magistrada va ordenar compareixences setmanals al jutjat, la retirada del passaport i la prohibició de sortida del territori. A més, també ha decidit la intervenció del vehicle i la retirada del permís de conduir. L'home va estavellar el vehicle contra una marquesina ubicada a l'entrada del cementiri, va provocar la mort d'una dona de 86 anys i en va ferir greument una altra de 85. Va donar positiu en cocaïna.

Summary: En llibertat amb càrrecs el detingut per atropellar mortalment una dona en una parada de bus de Sabadell


Tarragona vol deixar un bon gust de boca als creueristes que, a partir d'aquest divendres, començaran a desembarcar a la ciutat. Tarragona, que s'estrena com a port base de Costa Cruceros, espera rebre enguany 40.000 creueristes, dels quals, un 80% -és a dir, uns 30.000- s'estima que recorreran la capital tarragonina. Davant el repte d'acollir entre dues i tres vegades més el volum de creueristes de l'any passat, l'Ajuntament ha preparat una carta de serveis carregada de propostes, des d'aplicacions de realitat virtual a visites guiades -entre les quals destaca, com a novetat, la visita a la primera obra de Gaudí a Tarragona-, passant per una ruta gastronòmica de productes típics del territori. Amb l'arribada d'un creuer per setmana, l'impacte econòmic se situa en els 3,5 milions d'euros. El Port de Tarragona obre els braços per rebre una bona temporada de creuers. Dels vint creuers de l'any passat amb 14.000 turistes i un impacte que no arribava al milió d'euros, creix als quaranta vaixells previstos per enguany , 40.000 creueristes i impacte de 3,5 milions. Segons dades de la Cruise Line Association, la despesa mitjana d'un creuerista al territori on fa escala és de 65 euros -xifra que s'eleva als 100 si es tracta d'un port de base, com Tarragona. Amb aquestes xifres sobre la taula, l'Ajuntament s'ha afanyat a dissenyar el denominat Programa Integral per a la Recepció de Creuers (PIRC). Inclou des d'accions bàsiques com un punt d'atenció amb informadors turístics, guies i plànols de la ciutat, i agendes dels esdeveniments culturals i festius que coincideixin amb l'escala del creuer, però també d'altres innovadores, com APP's gratuïtes de realitat virtual de Tàrraco i amb rutes temàtiques. A la vegada es prepararan visites guiades als recintes patrimonials, una representació d'"Història Viva" cada dissabte a l'Amfiteatre i exhibicions castelleres en dimecres als peus de la catedral de Tarragona. També per primer cop a la ciutat es muntarà una visita turística al santuari de Nostra Senyora del Sagrat Cor on hi ha l'altar modernista de Gaudí -la seva primera obra al territori-, i una ruta gastronòmica sota el nom "Tarragona, Secret Mediterrani".  La consellera de Turisme, Inma Rodríguez, ha destacat que l'objectiu del pla és buscar "l'excel·lència en l'acollida i en l'experiència dels creueristes a la ciutat". "El port té el paper de catalitzador, però no sols és important portar vaixells, sinó que també cal donar un bon servei i una bona oferta turística al territori", ha afegit el president del Port de Tarragona, Josep Andreu, durant la presentació d'aquest programa integral, aquest dimarts al matí.  En relació al debat sobre l'adaptació de l'obertura comercial als horaris propis dels creueristes, Andreu ha remarcat que, a diferència de l'any passat, enguany aquesta qüestió es relativitza perquè només tres creuers faran arribada en diumenge, i cap d'aquests és de dimensions destacades ja que els grans vaixells coincidiran entre setmana. En qualsevol cas, el nombre d'establiments adherits a la Zona d'Acolliment de Creueristes (ZAC) supera amb escreix la quarantena.

Summary: Tarragona vol captivar els 30.000 creueristes que trepitjaran enguany la ciutat


Inumazigh és un grup musical que va néixer l'any 1977 a Nador, al nord del Marroc, a partir d'una iniciativa d'un grup d'estudiants que vivia en una època complicada de gran repressió. A principis dels anys 90, el grup va emigrar a Osona i va incorporar nous membres. Durant la seva trajectòria, el grup ha enregistrat sis discos, tres al Marroc i tres a Catalunya. Un dels seus integrants, Aziz Bouziane, ha explicat que el darrer treball, 'Tghoyit', segueix en la línia de reivindicar els drets de la cultura i la llengua amazic, pròpies de la regió mediterrània del Rif d'on són originaris. El projecte es presentarà aquest dissabte a dos quarts de nou del vespre al Teatre l'Atlàntida de Vic. El cap de programació, Ramon Ferrer, ha assenyalat que l'Atlàntida es vol acostar a nous públics "que potser fins ara no han tingut un accés natural al teatre". "Cal superar aquesta barrera i que l'equipament pugui arribar a un espectre de públic més ampli", ha afegit.

Summary: El nou treball del grup osonenc Inumazigh és una reivindicació dels drets de la cultura i la llengua amazic


Els olotins ja poden escollir de forma electrònica el projecte del Firal que més els agrada dels tres finalistes. Els aspirants són: "Teixir, cosir i vestir", "101 plàtans" i "Un Tossol i dos Triais". La votació s'allargarà fins al 22 de novembre, a les vuit del vespre. Aquella mateixa nit està previst conèixer el projecte guanyador. Un total de 29.175 olotins majors de 16 anys poden votar en el que és la segona consulta que es fa a la ciutat aquest any. L'alcalde, Josep Maria Corominas, ha votat a primera hora i ha fet una crida a la participació. També ha assegurat que s'han fet tots els passos i que res els fa pensar que hi puguin haver problemes legals, com  ha passat recentment a Tossa de Mar, després que un jutge suspengués cautelarment la consulta prevista per aquest diumenge a petició de la delegació del govern espanyol a Catalunya.

Summary: Comença la consulta per escollir el projecte del nou Firal a Olot que finalitzarà el 22 de novembre


El Parlament ha aprovat aquest dimecres el projecte de pressupostos de la cambra i del Síndic per al 2020. El pressupost del Parlament dotat amb 63 MEUR s'ha aprovat amb els vots de JxCat, ERC i el PSC, l'abstenció de Cs i PPC i el vot contrari de CatECP i la CUP. En canvi, el pressupost del Síndic que frega els 7 MEUR s'ha aprovat amb el suport de JxCat, ERC, CatECP, l'abstenció del PSC i la CUP i els negatius de Cs i PPC. Ha estat la segona ocasió que s'han votat els números, ja es van presentar i rebutjar a finals de gener per les desavinences entre JxCat i ERC. El desacord va sorgir per l'increment salarial dels diputats que es preveia de l'1,75% i que no hi havia cap partida concreta per celebrar l'Assemblea de la Francofonia. Finalment, l'increment salarial serà de l'1,1% i es destinaran 50.000 euros a una partida genèrica per a actes del Parlament. Abans de la votació, el vicepresident primer del Parlament, Josep Costa, ha defensat que el pressupost del Parlament és de "consens, continuïtat i contenció".   Per la seva banda, durant la rèplica prèvia a la votació, la diputada de CatECP Marta Ribas ha justificat no haver donat suport als pressupostos del Parlament per no veure bé que s'apugi el sou dels diputats.  La diputada de la CUP Maria Sirvent ha carregat contra els pressupostos per establir sous a alts càrrecs de més de 90.000 euros bruts anuals. La cupaire ha recordat que la mitjana de sou dels catalans no arriba als 25.000 euros bruts anuals.  La diputada del PSC Marta Moreta ha justificat l'abstenció en els números del Síndic per l'"actitud" i les "formes" de de Ribó per no haver exercit el càrrec amb "objectivitat", "independència" i "rigor". Finalment, el president del grup de Cs, Carlos Carrizosa, ha carregat contra el Síndic i ha recordat que té el "càrrec caducat" i ha de donar explicacions sobre els seus viatges.

Summary: El Parlament aprova els comptes de la cambra pel 2020 després de superar les desavinences entre JxCat i ERC


La consellera de Presidència i portaveu del Govern, Elsa Artadi, ha remarcat aquest dissabte que l'estat espanyol "celebrarà l'aniversari de la Constitució amb presos polítics en vaga de fam", en una entrevista publicada al 'Diari Ara'. Artadi ha fet referència a la decisió de declarar-se en vaga de fam indefinida que Jordi Sànchez i Jordi Turull, empresonats a Lledoners i processats per l'1-O, han fet pública aquest dissabte i ha recordat que "no és la primera vegada que al món occidental hi ha presos polítics en vaga de fam". Alhora, ha afirmat que l'actual situació "repressiva" és "una de les fases més doloroses del Procés", i per tant quan es poden generar "tensions" en el moviment . La protesta dels diputats de JxCat, s'afegeix a una estratègia independentista "lenta" que s'explica per la dificultat que comporta què "una part molt important de la política catalana passi per la presó i l'exili".

Summary: Artadi apunta que l'estat espanyol celebrarà l’aniversari de la Constitució "amb presos polítics en vaga de fam”


L'anunci que ha fet el Departament de Territori i Sostenibilitat en relació a les noves obres de millora a la carretera C-55 a l'altura de Collbató (Baix Llobregat) han provocat una reacció positiva entre els alcaldes més propers al punt on s'actuarà, tot i que tampoc han mancat les reivindicacions. Així doncs, els alcaldes de Monistrol de Montserrat, Collbató i Olesa de Montserrat s'han mostrat satisfets pel desdoblament i l'arranjament de la via, tot i que en declaracions a l'ACN, Pilar Puimedon, alcaldessa d'Olesa, ha criticat que la barrera central de separació dels sentits de circulació suposa un "perill" per a ciclistes i vianants. Especialment crítica s'ha mostrat la plataforma 'No + morts a la C-55', que lamenta que l'actuació és un "nou pedaç" a la carretera i critica que es tracta d'una "decisió arbitrària que condemna a tot un territori a la misèria encerclant-lo amb barreres".  El Departament de Territori i Sostenibilitat va anunciar aquest dilluns una nova actuació a la C-55, en concret en un tram de 2 quilòmetres al terme municipal de Collbató. Es tracta d'unes obres que inclouran la creació d'un tercer carril a la C-55 i una barrera central entre els dos sentits de la marxa. La previsió que ha fet el departament és que les obres comencin la primavera vinent i tinguin un termini d'execució de 9 mesos. Els treballs es licitaran per un import de 3,5 MEUR. Per la Generalitat, aquesta actuació ha de permetre "millorar la seguretat i la fluïdesa del trànsit" en un tram de carretera que registra un trànsit de més de 14.000 vehicles diaris.  Els alcaldes dels municipis més propers al punt on s'efectuaran les obres, Collbató (Baix Llobregat), Olesa de Montserrat (Baix Llobregat) i Monistrol de Montserrat (Bages), s'han mostrat satisfets per l'anunci de la Generalitat i consideren que és una bona notícia que es faci un nou carril en aquest tram de la via. Des de Monistrol, Joan Miguel, ha relatat que la C-55 "parteix pel mig" el municipi i, per tant, "el trànsit de camions pel centre del poble és constant". Per això, el batlle veu molt positives totes les actuacions que es puguin fer a la carretera i ha relatat que el desdoblament del tram de Collbató és una demanada que ell mateix ja havia fet a la Generalitat fa una dècada.  On no coincideixen els alcaldes és en la mesura de col·locar una barrera de seguretat de formigó, d'1,6 metres d'amplada, per separar els dos sentits de circulació i evitar així els xocs frontals. Mentre que el batlle monistrolenc considera que no es pot oposar a una actuació "si ha de servir per garantir les vides humanes", l'alcaldessa d'Olesa, Pilar Puimedon, la veu una mesura "molt perillosa" pels vianants i ciclistes. De fet, Puimedon també creu que, en cas que hi hagi una emergència a la via, la barrera central també provocaria que "les ambulàncies no puguin arribar al lloc dels fets".  Tot i que les obres d'actuació a la C-55 pertanyen al terme de Collbató, aquest és el municipi menys afectat pels treballs, ja que és una via molt poc utilitzada pels veïns de la població. Per accedir a la C-55, els veïns de Collbató han de conduir per una carretera de 6 quilòmetres plena de revolts, de manera que, segons ha explicat a l'ACN el batlle del municipi, Miquel Solà, "només l'agafem de manera molt puntual per anar a Manresa, però la nostra carretera de referència és l'A-2". Tot i això, Solà ha mostrat la seva satisfacció per l'anunci de les obres i ha exposat que es posen al costat de les plataformes ciutadanes amb l'objectiu que s'impulsin les mesures necessàries a la carretera.  Precisament, aquest dimarts al matí la carretera C-55 ha patit importants retencions a causa de dos accidents. Un sinistre al terme municipal de Monistrol de Montserrat ha col·lapsat la carretera al voltant de les sis del matí quan dos turismes i una furgoneta han col·lidit. Un segon accident entre Castellgalí i Sant Vicenç de Castellet també ha complicat la circulació a la C-55. Amb tot, segons la Plataforma 'No + morts a la C-55' aquest dimarts al matí hi hauria hagut fins a quatre sinistres en aquesta carretera.  La plataforma 'No + morts a la C-55' ho veu com un "nou pedaç" La plataforma 'No + morts a la C-55' considera que les noves obres previstes a la C-55, al tram de davant de l'Aeri de Montserrat, són un "nou pedaç". La seva portaveu, Fina Casals, ha lamentat que prenguin "decisions arbitràries condemnant a tot un territori a la misèria i encerclar-lo amb barreres, des d'un despatx de Barcelona". Casals creu que, més enllà de convertir la carretera en "una ratera", també "ens estan prenent el pèls i ens estan 'torejant'".  Pel que fa a la mitjana, Casals assegura que la mesura evitarà accidents frontals, però creu que en provocarà d'altres, "ja que la convertirà en una autèntica ratera". La solució, per tant, no convenç les víctimes i familiars d'aquesta carretera, que consideren que "el que necessita amb urgència la C-55 és executar els projectes de desdoblament, de moment, entre Castellbell i Manresa". Segons Casals, la UE recomana desdoblar les carreteres que sobrepassen els 12.000 vehicles diaris. "Per tant, què ha de recomanar amb 36.000 vehicles?", es pregunta.   Per tot plegat, la plataforma ha demanat una reunió conjunta amb el president de la Generalitat, Carles Puigdemont, els consellers de Territori i Interior, però de moment encara esperen resposta.

Summary: Satisfacció parcial entre els alcaldes del Bages i el Baix Llobregat per les obres de millora a la C-55


Protecció Civil ha activat la prealerta del Pla especial d'emergències per inundacions a Catalunya Inuncat per la previsió de ruixats forts i tempestes aquesta tarda i fins a la nit de forma generalitzada a l'interior del país. Les tempestes podrien a anar acompanyades de pedra o calamarsa, segons el Servei Català de Trànsit. Coincidint amb l'inici del cap des setmana, des de Protecció Civil s'ha demanat que s'extremin les precaucions en la mobilitat i les activitats de muntanya.

Summary: Protecció Civil activa la prealerta del pla Inuncat per la previsió de tempestes aquesta tarda a l'interior del país


L'ampliació de la biblioteca de Montserrat ha de permetre incorporar 100.000 llibres nous que se sumaran als 300.000 de què ja disposa actualment el fons documental, amb títols tan destacats com 'El llibre vermell de Montserrat'. El Pare Abat Josep Maria Soler ha destacat la necessitat que tenien d'ampliar la biblioteca "perquè hi havia llibres en caixes o posats de qualsevol manera". A més, la intervenció a l'equipament suposarà allargar-ne la vida uns 50 anys. La Diputació de Barcelona ha aportat 800.000 euros a Montserrat, no només per l'ampliació de la biblioteca sinó també per consolidar l'estructura del campanar gòtic del complex religiós i evitar possibles despreniments d'algunes de les gàrgoles. La presidenta de la Diputació, Mercè Conesa, ha destacat el "compromís" de l'ens amb Montserrat, "no nomes per la vessant religiosa, sinó també per la difusió a la societat del coneixement que s'hi aplega".  El Pare Abat Josep Maria Soler ha explicat que el catàleg de la biblioteca de Montserrat és a internet i es pot consultar per tothom qui ho vulgui. A més, també hi ha un total de 18.000 llibres a la xarxa d'accés lliure perquè no disposen de drets d'autor. Soler ha explicat que la resta, si es demana a la biblioteca, es poden consultar lliurement. En aquest sentit, el religiós ha destacat que la biblioteca no només és pels monjos, sinó que des de fa anys ja és accessible també pels investigadors i estudiosos.  El Pare Abat ha explicat que dels 300.000 llibres de què disposa la biblioteca, molts són comprats, per tenir la biblioteca al dia, i d'altres provenen d'intercanvis amb altres editorials. Un gruix important dels llibres de la biblioteca també són les donacions que tercers que fan a Montserrat. El religiós s'ha mostrat molt content amb l'ampliació de la biblioteca tenint en compte l'entrada "constant" de nous volums. Pel que fa al campanar gòtic, les obres han permès consolidar-lo ja que hi havia algunes pedres deteriorades que impedien el correcte funcionament i so òptim de les campanes.  Queda pendent encara un repte de cara el futur entre la Diputació i el Monestir que és a restauració del claustre de Puig i Cadafalch. La presidenta de la Diputació, Mercè Conesa, ha destacat el compromís amb el Monestir i l'ha ressaltat com un centre important de coneixement i espiritualitat , però també pel que significa com a pol turístic del territori.

Summary: L'ampliació de la biblioteca de Montserrat permetrà incorporar 100.000 llibres nous i allargar-ne la vida 50 anys


A les Terres de l'Ebre hi ha consolidades propostes culturals relacionades amb el teatre, la música, les arts plàstiques i altres gèneres però hi faltava una aposta cinematogràfica de primer nivell que omplirà ara el MónFilmat, el primer Festival Internacional de Cinema i Paisatge. El certamen és la maduració i expansió del cicle Paisatge-Actor que va impulsar el 2014 Lo Pati-Centre d'Art Terres de l'Ebre. MónFilmat se celebrarà de l'1 al 9 de juliol amb Amposta com epicentre de les projeccions però amb altres espais i municipis acollint activitats del festival. El cinema inèdit i d'autor també es barrejarà amb la gastronomia i els producte locals de primera qualitat. El festival s'inaugurarà amb l'estrena a la demarcació de 'La propera pell' d'Isa Campo i Isaki Lacuesta protagonitzada per Emma Suàrez, Sergi López i Àlex Monner. El festival comptarà amb 20 films, sis dels quals participen en la secció competitiva Tossals. El jurat del primer MónFilmat estarà format pel crític Jaume Figueras, l'actriu Neus Sanz i el documentalista Sant Valldepérez.

Summary: Les Terres de l'Ebre estrenen el seu primer festival internacional de cinema inèdit on el paisatge serà el protagonista


El Ministeri de Sanitat ha registrat 7.550 nous positius per covid-19 a Espanya en relació amb el total de casos confirmats aquest dimecres. Segons l'últim informe, des que va començar la pandèmia hi ha hagut 337.334 casos confirmats per proves diagnòstiques. D'aquests, 2.935 s'han diagnosticat el dia anterior. La CCAA amb més diagnòstics el dia previ és Madrid amb 842 seguida del País Basc amb 545. L'Aragó, que feia setmanes que era la que més en notificava, en registra 418. Catalunya n'ha diagnosticat 164. Pel que fa a les defuncions, Sanitat xifra en 28.605 el total de morts per coronavirus a tot l'Estat espanyol, 26 més que aquest dimarts. Segons l'últim informe, hi ha hagut 70 defuncions en els últims set dies de les quals 20 a l'Aragó i 14 a Madrid. A Catalunya van ser-ne tres. En l'última setmana hi ha hagut 953 hospitalitzacions i 51 ingressos en UCI.

Summary: Sanitat registra 7.550 nous positius per covid-19 a Espanya i 28.605 morts, 26 més que dimecres


La circulació de trens d'AVE es troba interrompuda des de les 7.40 hores entre Barcelona, Girona i Figueres per una incidència a la infraestructura entre l'estació de Barcelona Sants i Bifurcació Mollet, segons ha informat Adif. La circulació afectada és la de la línia d'AVE Madrid-Barcelona-Figueres. A més, aquesta incidència provoca retards en els serves d'alta velocitat entre Barcelona i Madrid. Adif ha informat que tècnics seus estan treballant en la resolució de la incidència.

Summary: Interrompuda la circulació d'AVE entre Barcelona i Girona per una incidència entre Sants i Bifurcació Mollet


Els científics constaten que un altre fàrmac sí que pot acabar amb les cèl·lules tumorals resistents ACN Barcelona.-Un estudi ha relacionat l'amplificació d'una regió cromosòmica amb la resistència a un medicament quimioteràpic en càncer de mama. El treball, realitzat per investigadors de l'Institut d'Investigació Biomèdica de Bellvitge (IDIBELL) amb la participació del Baylor College of Medicine de Houston i l'Institut Universitari d'Oncologia d'Astúries, planteja com combatre aquesta resistència i un primer biomarcador per predir si aquesta pot aparèixer o no. L'estudi s'ha publicat aquest dimarts a la revista 'Canver Research'. El fàrmac analitzat és el docetaxel. Els investigadors han descobert que provoca una subpoblació de cèl·lules tumorals resistents, però que aquestes són sensibles a un altre medicament.  La quimioteràpia segueix sent el tractament més eficient per combatre el càncer. Un dels medicaments més estesos és el docetaxel, un compost químic que actua sobre les cèl·lules tumorals impedint-ne la correcta divisió. El projecte d’investigació s’ha centrat en el subtipus de càncer de mama més agressiu: l’anomenat càncer de mama triple negatiu (TNBC). Aquest subgrup es caracteritza per ser molt heterogeni, no existeixen teràpies dirigides per abordar-lo  i sol estar associat amb un mal pronòstic.  Tot i que la resposta inicial a la quimioteràpia sigui positiva, és freqüent que durant el tractament es desenvolupi resistència al fàrmac. Un dels reptes és la selecció del fàrmac de  quimioteràpia que més beneficiï els pacients amb càncer de mama triple negatiu. Aquesta selecció es fa en la major part dels casos de forma arbitrària. Per dur a terme l’estudi, els científics han treballat amb models animals amb cèl·lules tumorals procedents del pacient, de manera que la mostra és molt més representativa que un cultiu cel·lular convencional. En aquests models animals es poden testar diversos fàrmacs per veure si són efectius, així com fer estudis de resistència. Els resultats han mostrat que la resistència al docetaxel emergeix durant el tractament, i han comparat el genoma de tumors sensibles a aquest medicament i tumors aparellats que deriven d'ells una vegada ha sorgit la resistència. Els investigadors han identificat un augment en el nombre de còpies d'una regió del cromosoma 12 en tumors resistents, fins i tot després de tractaments curts amb el fàrmac. Aquests resultats impliquen que una subpoblació de cèl·lules tumorals resistents al docetaxel és present en el tumor i sobreviu al fàrmac, a diferència de les altres que moren durant el tractament. A més, els investigadors han descobert que aquesta subpoblació és molt vulnerable al tractament amb un altre fàrmac de quimioteràpia, el carboplatí, raó per la qual es proposa  aplicar un tractament seqüencial que combini primer docetaxel i després carboplatí, en lloc d'utilitzar ambdós fàrmacs de manera individual o de manera simultània.

Summary: Relacionen l'amplificació d'una regió cromosòmica amb la resistència a un medicament quimioteràpic en càncer de mama


TSB, la filial del Banc Sabadell al Regne Unit, vol tancar 82 oficines l'any que ve, en un procés de reestructuració pel que preveu un cost de 180 milions de lliures. El banc passarà de 540 oficines a 458, i apostarà per a noves sucursals 'flagship' i l'atenció digital. Aquesta és una de les mesures que TSB inclou en el seu nou pla estratègic (2019-2022), que té com a objectiu "la millora de la rendibilitat, l'increment de la inversió creditícia, l'aposta per la transformació digital i l'augment dels beneficis del banc". TSB preveu invertir 120 milions en canvis digitals, i que el benefici recurrent sigui d'entre 130 i 140 milions de lliures el 2022.  L'entitat, després d'absorbir els impactes de l'amortització de les inversions, preveu estalviar 100 milions de lliures.  Actualment TSB compta amb més del doble d'oficines per cada 10.000 clients que la mitjana al Regne Unit: 1,6 respecte a 0,8.  TSB vol oferir un "negoci tecnològicament més avançat i innovador", i col·laborarà amb empreses 'fintech'.  El 2022, el banc vol que més del 90% de totes les operacions es facin directament a través de canals digitals, simplificant l'operativa i completant les operacions en temps real. De fet, TSB espera créixer en nombre de clients digitals del 56% actual al 75% durant els pròxims tres anys. A més, vol que el 70% dels productes es contractin per aquests canals, respecte al 46% d'avui en dia.   El nou pla estratègic de TSB arriba després dels problemes informàtics en el procés d'integració.

Summary: TSB tancarà 82 sucursals l'any que ve en un procés de reestructuració que costarà 180 milions de lliures


Gavà, amb prop de cinc milions d'unitats anuals, s'ha consolidat com el principal productor de calçot del Baix Llobregat i un dels més importants de la demarcació de Barcelona. El president de la Cooperativa Agropecuària de Gavà, Josep Pañella, reconeix que el cultiu del calçot "ha salvat" els pocs pagesos que queden al municipi després que haguessin d'abandonar anys enrere els cultius tradicionals com la pastanaga, el nap, el porro o la xirivia davant les importacions i la baixada de preus. "El calçot és el que ens ha salvat els últims anys. En 10 anys hem passat de produir uns dos milions de calçots a fregar els cinc i la cosa sembla que va a més", celebra. El president de la cooperativa assegura que el calçot "és com la carxofa al Prat o a Sant Boi", un producte que "està de moda" i que ha donat una segona oportunitat a pagesos que ja estaven a punt de deixar-ho còrrer.  Tot i que no espera que la producció creixi molt més perquè "cada cop hi ha més demanda però també més oferta", Pañella creu que el calçot garanteix el futur de la pagesia del municipi a mig termini. Tant és així que qui més qui menys ha reservat un espai dels seus camps per conrear calçots. Una afirmació que es comprova fàcilment fent una passejada pels camps del municipi entre els mesos de novembre i març. Pel que fa als preus, explica que els 8 o 10 cèntims que es paguen actualment de mitjana per unitat "són una mica justos per la feina que porta el calçot" i que moure's en una forquilla d'entre 10 i 12 cèntims seria un preu òptim. Aquí, tot i reconèixer que "el pagès sempre es queixa del preu", recorda que l'any passat, per exemple, alguns calçots es van arribar a pagar a tres o quatre cèntims.  Per últim, Pañella destaca que Gavà també s'ha volgut sumar a "la moda del calçot" organitzant aquest dissabte la segona edició del Tast de Calçots a la plaça Major, una cita amb degustacions i concursos, entre d'altres activitats, que volen repetir en anys pròxims per promocionar, com ja es fa amb l'espàrrec, un producte de qualitat i proximitat i, alhora, posar en valor la feina dels pagesos locals.

Summary: "El conreu del calçot ha salvat la poca pagesia que queda a Gavà"


El Tribunal Suprem ha rebutjat la suspensió urgent de les dues ordres del ministeri d'Hisenda que han suposat la intervenció de les finances de la Generalitat. La sala del contenciós administratiu ha descartat la petició de suspensió cautelaríssima sol·licitada per Podem perquè considera que no s'han acreditat les circumstàncies d'especial urgència exigides per la llei per adoptar una mesura d'aquest tipus (que es duria a terme sense escoltar les parts i en 48 hores). També creu que no es donen les situacions irreversibles al·legades per aquesta formació política. A més, el tribunal recorda que els recursos de la Generalitat contra les dues ordres no s'ha demanat la suspensió per la via d'urgència. Per tot això, rebutja la suspensió express però acorda que la es tramiti com una petició de mesures cautelars ordinàries, la qual sí que requereix l'audiència de les parts.  El grup de Podem al Senat va presentar aquest dimarts un recurs contenciós-administratiu davant del Tribunal Suprem per demanar la suspensió cautelar de les ordres  del govern espanyol per intervenir els comptes de la Generalitat. Segons els senadors del grup, les ordres vulneren la llei d'estabilitat pressupostària i també el dret a participació política recollit a la Constitució. Els senadors van denunciar que el govern espanyol ha "suspès de facto" l'autonomia de Catalunya i ha aplicat l'article 155 de la Constitució "per la porta del darrere".  D'altra banda, la setmana passada el Tribunal Suprem va admetre a tràmit el recurs que va presentar la Generalitat contra l'ordre d'Hisenda per controlar les finances.

Summary: El Tribunal Suprem rebutja la suspensió urgent de la intervenció de les finances de la Generalitat


El metro de Barcelona registra un 42% menys de passatgers que divendres passat, segons les dades que ha ofert TMB en motiu de la vaga general del 18-O. A més, nombroses línies de bus pateixen desviaments per talls de trànsit o estan suspeses, i no funcionen ni el Barcelona Bus Turístic ni el Telefèric de Montjuïc. El servei de metro funciona amb intervals d'entre 8 i 14 minuts, d'acord amb els serveis mínims, que el Govern va decretar en el 25% a les hores vall. Està tancat l'enllaç del metro amb la Renfe a la L5 a Sants. Dels busos, les línies H12, V5, V6 i V7 estan sense servei per les grans afectacions al carrer.

Summary: El metro registra un 42% menys de passatgers que divendres passat


Jéssica Albiach i Raimundo Viejo han contestat a Albano Dante Fachín que encara és massa d’hora per fer debats tancats de candidats a liderar Podem Catalunya, atès que encara hi pot haver més persones que es postulin. D’aquesta manera surten al pas del repte que els ha fet Dante, que els ha convidat a fer un “debat públic” a Internet sobre el futur de la formació. Albiach, companya de Parlament de Dante, li ha recordat que en democràcia “els tempos són importants” i ha preferit a estar en campanya perquè hi puguin participar “tots els companys i companyes que potser estan pensant en donar el pas”. Viejo, de la seva banda, li ha advertit que és “l’hora de la gent” i no “dels noms propis”. A parer d’Impulsant el canvi, la plataforma que dóna suport a Raimundo Viejo, el debat que proposa Dante “no té sentit” perquè encara s’han convocat eleccions. Per això, la seva proposta passa per “començar a construir des de sota, amb el conjunt de l’organització”.  La plataforma sí que fa una proposta, però, que passaria per dissoldre la figura del secretari general, que seria substituïda per una direcció “col·legiada i plural”. Finalment, Impulsant el canvi alerta: “La pluralitat de Podem Catalunya no cap en un debat a tres”. Viejo ha aprofitat per demanar tant a Dante com a Albiach a sumar-se al manifest d’Impulsant el canvi. De la seva banda, Jéssica Albiach coincideix amb el diagnòstic de Viejo que “no hi ha data de votacions i, per tant, tampoc de campanya”. Per la qual cosa, fins que es convoquin hi pot haver més persones que es presentin a encapçalar el projecte de Podem Catalunya. Albiach considera que el toca ara és “treballar al màxim per la igualtat d’oportunitats”. Des de Fem Podem, la candidatura que encapçala, es proposa que a més del debat entre candidats a la secretaria general n’hi hagi d’altres on puguin participar els seus equips.

Summary: Albiach i Viejo contesten a Dante Fachín que és d’hora per debats tancats sobre la secretaria general de Podem Catalunya


La vigília de la diada de Sant Jordi ha vingut marcada a Barcelona per la primera 'Nit del Drac. Nit d'Homenatges', celebrada a la plaça Comercial, davant el Born Centre de Cultura i Memòria (CCM). Es tracta d'una iniciativa duta a terme per l'Ajuntament de Barcelona i Biblioteques de Barcelona que homenatja als autors en llengua catalana dels qui enguany es commemora l'aniversari del seu naixement o mort. Aquest 2017 es distingeixen les figures de Josep Palau i Fabre, que aquesta setmana hagués fet 100 anys; el poeta Joan Fuster en els 25 aniversari de la seva mort; Prudenci Bertrana, amb motiu del 150 aniversari del seu naixement o la seva filla, Aurora Bertrana, nascuda a Girona enguany fa 125 anys. També s'han recordat les figures de Màrius Torres, de qui es commemora els 75 anys del seu decés; Carles Soldevila, mort fa 50 anys, i el poeta de Sarrià Josep Vicenç Foix, que va morir ara fa tres dècades. Amb aquesta nit literària, l'Ajuntament de Barcelona a través de l'Institut de Cultura vol implicar-se més en el món de les lletres després que la capital catalana va ser designada l'any 2015 Ciutat de la Literatura dins la xarxa  de Ciutats Creatives de la Unesco. Dirigit per Joan Ollé, mestre de cerimònies de la vetllada junt amb l'actriu Txe Arana, l'acte ha comptat amb diversos artistes i personalitats i divulgadors del món de la cultura que han estat  els encarregats de retre tribut als escriptors i escriptores homenatjats, establint un lligam literari  i musical  entre el  passat i el present.  El periodista Ricard Ustrell havia de ser copresentador de l'acte, però finalment s'ha absentat per la mort del músic, gastrònom i durant anys conductor de Catalunya  Ràdio 'Tàpias Variades', Pere Tapies. "A qui considerava un germà gran", ha comentat Ollé. I és que Tàpies formava part en els darrers anys a l'equip de l'espai de cap de setmana 'El Suplement' de Catalunya Ràdio, programa que en l'actual etapa condueix Ustrell i que ja li va dedicar un programa especial al Teatre Principal de Vilanova i la Geltrú el maig del 2016, quan va fer 70 anys. Després de comentar l'absència del periodista, Ollé ha demanat tot seguit al públic assistent un aplaudiment de reconeixement i afecte per a Tàpias.   Prudenci i Aurora Bertrana han estats els primers autors homenatjats. Glòria Granell ha estat l'encarregada de desglossar la vida i trajectòria de pare i fill i, tot seguit, l'escriptor i periodista Rafel Nadal i l'actriu Paula Blanco de Tossa de Mar han llegit uns versos. Després ha estat el torn de Màrius Torres de qui ha parlat Txema Martínez i ha recitat l'actriu Victòria Pagès. La nota musical en aquesta part de l'acte ha anat a càrrec de la cantautora lleidatana Meritxell Gené.   Tot seguit, s'ha homenatjat Carles Soldevila, figura que ha lloat Oriol Broggi. "Va ser l'autor que em va donar la mà i em va guiar", ha assegurat just abans de llegir un fragment de les memòries de l'autor. Josep Palau i Fabre, qui aquest divendres hagués fet cent anys, no podia faltar en aquesta 'Nit del Drac'. Ha parlat d'ell el director, actor i professor teatral Hermann Bonnin, gran amic del poeta, escriptor i autor teatral i gran coneixedor de l'obra de Pablo Picasso. Montserrat Carulla, a qui també unia una gran amistat amb Palau i Fabre, ha fet de rapsode dels seus escrits, mentre que la part musical ha anat a càrrec de Toti Soler, que ha actuat acompanyat  de la veu de Gemma Humet. També han musicat paraules de Palau i Fabre el grup de pop i rock alternatiu Els Nens Eutròfrics, capitanejats pel també poeta Josep Pedrals. En l'acte hi hagut record, a més, per Joan Camprubí Alemany, conegut com Joan Capri, que es va fer popular per els seus monòlegs còmics i per sèries de televisió com 'Doctor Caparrós'. Seguidament, l'escriptora Isabel Clara Simó ha pujat a l'escenari per introduir la part dedicada a Joan Fuster, a qui va fer descobrir a l'autora figures com Ausiàs March o Jordi de Sant Jordi i que, sobretot, la va ajudar a descobrir i estimar la seva llengua materna. Elies Barberà i Carles Dènia han posat veu i música a les paraules de Fuster, respectivament. El darrer autor homenatjat en la primera 'Nit del Drac. Nit d'Homenatges' ha estat Josep Vicenç Foix. L'han llegit Jaume Mateu, més conegut amb el seu nom de pallasso 'Tortell Poltrona', i l'escriptor Javier Cercas. L'actuació de Marc Serras i Joan Garriga han donat pas a l''extra' de la vetllada: els cents anys de l'emblemàtica historieta el TBO. N'ha cantat –literalment- les seves excel•lències, Jaume Sisa.

Summary: Oda de Barcelona als autors catalans dels qui enguany es commemora l'aniversari del seu naixement o mort